Lyk in uitgebrande bakkie gekryDie bakkie se wrak. Foto: Verskaf Die Limpopo-polisie is besig met ŉ geregtelike ondersoek nadat die verkoolde liggaam van ŉ onbekende persoon in ŉ uitgebrande bakkie buite Polokwane gevind is. “ŉ Verbyganger het Dinsdag in die Christina-nedersetting in ga-Maraba op die liggaam afgekom en die polisie ontbied,” het brig. Motlafela Mojapelo, provinsiale polisiewoordvoerder, Donderdag gesê. “By die polisie se aankoms op die toneel is ŉ uitgebrande Toyota Hilux 3.0d-dubbelkajuitbakkie in die bosse gevind. Die enigste insittende in die bakkie was onherkenbaar verbrand.” Mojapelo het gesê die voorlopige ondersoek dui daarop dat die bakkie, met die oorledene daarin, van die pad af bestuur en aan die brand gesteek is. Die motief vir die voorval is onbekend en vorm deel van die polisie se ondersoek. Mojapelo het ŉ beroep op die publiek gedoen om met inligting na vore te kom wat die polisie in hul ondersoek kan bystaan. Mense wat die voertuig herken of wat ŉ familielid vermis, word versoek om ao. Galane van die Mashashane-polisie by 082 300 8134 of 08600 10111 te bel. Die bakkie se wrak. Foto: Verskaf